Filmanmeldelse:«London Has Fallen» 

Dette er rå action om et katastrofe-scenario som kan skje: 
Se for deg terroristers total-angrep på London! 

«LONDON HAS FALLEN» 

Storbritannia/USA. 
Regi: Babak Najafi. 
15 år. 
MED: Gerard Butler, Aaron Eckhart, Morgan Freeman, Melissa Leo, Rhada Mitchell, Angela Bassett. 

En tenkt katastrofe, altså: 
Den britiske statsministeren er død, det meste av verdens statsministere - inkludert den amerikanske presidenten - stiller i begravelsen. 
Et ønskemål for terrorister? 
Gjett om! 

Sånn sett: 
Hardhendt, kynisk action, med USAs president som mål, men utpreget selvstendig handlekraft (Sett noen ganger før, ja! 
Også i førstefilmen i en slags serie). 
Men aller mest handlekraftig er selvfølgelig hans høyst personlige Secret Service-mann, macho figurert av Gerard Butler denne gang. 
London havner i ruiner. 
Men mye skal ennå frelses! 

Og da er det tydeligvis ikke til å unngå: 
Skjematisk heltedyrking av flagg, ære og Det hvite hus i rammene, skjematisk nok med vanvittige brunhudede «muslimske» terrorister, kuler og krutt og granater og kniver i et hvinende inferno som alle actionfilmens klisjeer sier det skal være. 
Det finnes ikke en eneste original tanke her, ikke et følsomt minutt - bortsett fra den obligatoriske sentimentaliteten, selvfølgelig. 

Det er riktignok imponerende hvordan man ved hjelp av dataanomasjon kan pulverisere den britiske hovedstaden. 
Og spenning finnes utvilsomt, på den actionmåten vi har sett noen hundre ganger før. 
Og heltene, hvor er heltene hen? 
I denne filmen, selvfølgelig! 

Med fare for anklager om en smule sexistisk tilbøyelighet, kan man antydningsvis si at dette utelukkende er en film for «alle gutta». 

De som måtte sette pris på en smule hjerneføde når man først er på kino, kan trygt styre unna. 

Norsk kinopremiere er fredag 4. mars 
